CELEX: 32021R1408
Language: sk
Date: 2021-08-27 00:00:00
Title: Nariadenie Komisie (EÚ) 2021/1408 z 27. augusta 2021, ktorým sa mení nariadenie (ES) č. 1881/2006, pokiaľ ide o maximálne hodnoty obsahu tropánových alkaloidov v určitých potravinách (Text s významom pre EHP)

30.8.2021   
               
               
                  SK
               
               
                  Úradný vestník Európskej únie
               
               
                  L 304/1
               
            
         NARIADENIE KOMISIE (EÚ) 2021/1408
         z 27. augusta 2021,
         ktorým sa mení nariadenie (ES) č. 1881/2006, pokiaľ ide o maximálne hodnoty obsahu tropánových alkaloidov v určitých potravinách
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,
         keďže:
         
                     (1)
                  
                  
                     Nariadením Komisie (ES) č. 1881/2006 (2) sa stanovujú maximálne hodnoty obsahu určitých kontaminantov vrátane tropánových alkaloidov v potravinách.
                  
               
                     (2)
                  
                  
                     Atropín je racemická zmes (–)-hyoscyamínu a (+)-hyoscyamínu, pričom iba (–)-enantiomér hyoscyamínu vykazuje anticholinergickú aktivitu. Analýzou nie je vždy možné rozlíšiť enantioméry hyoscyamínu. Keďže však syntéza tropánových alkaloidov v rastlinách vedie k (–)-hyoscyamínu a (–)-skopolamínu a nie k (+)-hyoscyamínu a (+)-skopolamínu, analytické výsledky týkajúce sa atropínu a skopolamínu v potravinách rastlinného pôvodu odrážajú výskyt (–)-hyoscyamínu a (–)-skopolamínu.
                  
               
                     (3)
                  
                  
                     Európsky úrad pre bezpečnosť potravín (ďalej len „úrad“) prijal v roku 2013 stanovisko k tropánovým alkaloidom v potravinách a krmivách (3). Úrad stanovil skupinovú akútnu referenčnú dávku (ďalej len „ARfD“) v hodnote 0,016 μg/kg telesnej hmotnosti (Bw), vyjadrenú ako sumu (–)-hyoscyamínu a (–)-scopolamínu za predpokladu ekvivalentnej sily. Na základe obmedzeného množstva dostupných informácií dospel úrad k záveru, že pri dietetickej expozícii batoliat by mohlo dôjsť k výraznému prekročeniu skupinovej ARfD. Preto zdôraznil potrebu lepšej charakterizácie tropánových alkaloidov prítomných v potravinách a krmivách, či už prirodzene alebo ako kontaminanty, a odporučil zhromažďovať analytické údaje o výskyte tropánových alkaloidov v obilninách a olejnatých semenách.
                  
               
                     (4)
                  
                  
                     Vzhľadom na závery uvedeného stanoviska sa nariadením Komisie (EÚ) 2016/239 (4) stanovili maximálne hodnoty obsahu atropínu a skopolamínu v potravinách spracovaných na báze obilnín a detských potravinách pre dojčatá a malé deti, ktoré obsahujú proso, cirok, pohánku alebo výrobky z nich odvodené.
                  
               
                     (5)
                  
                  
                     Úrad uverejnil výzvu na predkladanie návrhov na preskúmanie koncentrácií tropánových alkaloidov v širokej škále potravinových výrobkov získaných z rastlín v rôznych regiónoch Únie, v nadväznosti na odporúčanie uvedené v jeho stanovisku z roku 2013. Zistenia toho skúmania boli uverejnené 8. decembra 2016 (5).
                  
               
                     (6)
                  
                  
                     Úrad uverejnil 5. februára 2018 vedeckú správu o posúdení akútnej dietetickej expozície obyvateľstva Únie tropánovým alkaloidom, pričom zohľadnil nové údaje o výskyte (6). V prípade niekoľkých odhadov akútnej expozície bola ARfD prekročená u niekoľkých skupín obyvateľstva. Vyplýva z toho, že prítomnosť tropánových alkaloidov, najmä atropínu a skopolamínu, predstavuje zdravotné riziko.
                  
               
                     (7)
                  
                  
                     Maximálne hodnoty obsahu týchto tropánových alkaloidov by sa preto mali stanoviť v prípade potravín, o ktorých sa zistí, že obsahujú vysokú koncentráciu týchto látok a významne prispievajú k expozícii obyvateľstva, najmä pokiaľ ide o určité obilniny, výrobky z nich získané a bylinné nálevy. Osobitne v prípade obilnín a výrobkov z obilnín, správna poľnohospodárska prax a správne postupy pri zbere úrody minimalizujú kontamináciu plodín semenami druhov obsahujúcich tropánové alkaloidy, ako je Datura stramonium. V prípade kontaminácie sa tieto semená môžu odstrániť z určitých obilnín triedením a čistením. Nemožno ich však ľahko odstrániť z ciroku, prosa, kukurice a pohánky. Vzhľadom na to, že maximálne hodnoty pre tieto potraviny sú vyššie ako hodnoty stanovené pre potraviny pre dojčatá a malé deti, pre každú z týchto potravín sa môže stanoviť maximálna hodnota sumy atropínu a skopolamínu.
                  
               
                     (8)
                  
                  
                     Nedávne údaje z monitorovania navyše naznačujú, že potraviny spracované na báze obilnín a detské potraviny pre dojčatá a malé deti, ktoré obsahujú kukuricu alebo výrobky z kukurice, môžu byť tiež kontaminované tropánovými alkaloidmi. Preto je vhodné rozšíriť existujúce maximálne hodnoty pre potraviny spracované na báze obilnín a detské potraviny pre dojčatá a malé deti na tieto potraviny.
                  
               
                     (9)
                  
                  
                     Nariadenie (ES) č. 1881/2006 by sa preto malo zodpovedajúcim spôsobom zmeniť.
                  
               
                     (10)
                  
                  
                     Vzhľadom na to, že správna poľnohospodárska prax a správne postupy pri zbere úrody sa zaviedli alebo začali realizovať len nedávno, a s cieľom umožniť prevádzkovateľom potravinárskych podnikov, aby sa prispôsobili novým požiadavkám stanoveným v tomto nariadení, a zároveň zabezpečiť ochranu zraniteľných populácií, je vhodné stanoviť, pokiaľ ide o potraviny iné ako potraviny pre dojčatá a malé deti, ktoré obsahujú kukuricu, primerané obdobie, kým sa nezačnú uplatňovať maximálne hodnoty, a prechodné obdobie pre všetky potraviny, ktoré boli zákonne umiestnené na trh pred dátumom jeho uplatňovania.
                  
               
                     (11)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1881/2006 sa mení v súlade s prílohou k tomuto nariadeniu.
         
         
            Článok 2
            Potraviny spracované na báze obilnín a detské potraviny pre dojčatá a malé deti, ktoré obsahujú kukuricu, resp. odvodené výrobky, ktoré boli v súlade s právnymi predpismi uvedené na trh pred nadobudnutím účinnosti tohto nariadenia, môžu zostať na trhu až do dátumu ich minimálnej trvanlivosti alebo dátumu spotreby.
            Potraviny uvedené v bodoch 8.2.2. až 8.2.9. prílohy, ktoré boli zákonne umiestnené na trh pred 1. septembrom 2022, môžu zostať na trhu do dátumu ich minimálnej trvanlivosti alebo do dátumu spotreby.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 37, 13.2.1993, s. 1.
         
            (2)  Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).
         
            (3)  Vedecké stanovisko k tropánovým alkaloidom v potravinách a krmivách. Vestník EFSA (EFSA Journal) (2013) 11(10):3386, 113 s, doi:10.2903/j.efsa.2013.3386.
         
            (4)  Nariadenie Komisie (EÚ) 2016/239 z 19. februára 2016, ktorým sa mení nariadenie (ES) č. 1881/2006, pokiaľ ide o maximálne hodnoty obsahu tropánových alkaloidov v určitých potravinách na báze obilnín pre dojčatá a malé deti (Ú. v. EÚ L 45, 20.2.2016, s. 3).
         
            (5)  Mulder, PPJ., De Nijs, M., Castellari, M., Hortos, M., MacDonald, S., Crews, C., Hajslova, J. and Stranska, M., 2016. „Výskyt tropánových alkaloidov v potravinách“. Podporná publikácia EFSA 2016:EN-1140, 200 s doi:10.2903/sp.efsa.2016.EN-1140.
         
            (6)  Arcella, D., Altieri, A., Horváth, Zs, 2018. „Vedecká správa o posúdení akútnej expozície ľudí tropánovým alkaloidom“. Vestník EFSA (EFSA Journal) (2018) 16(2):5160, 29 s, doi:10.2903/j.efsa.2018.5160.
      
      
         
            PRÍLOHA
            V prílohe k nariadeniu (ES) č. 1881/2006 oddiele 8 sa zápis 8.2 nahrádza takto:
            
               
                           „Potraviny (1)
                        
                        
                           Maximálna hodnota (μg/kg)
                        
                     
                           8.2.
                        
                        
                           
                              Tropánové alkaloidy
                               (*1)
                           
                        
                        
                            
                        
                     
                            
                        
                        
                            
                        
                        
                           Atropín
                        
                        
                           Skopolamín
                        
                     
                           8.2.1.
                        
                        
                           Potraviny spracované na báze obilnín a detské potraviny pre dojčatá a malé deti obsahujúce proso, cirok, pohánku, kukuricu a z nich odvodené výrobky (3) (29)
                        
                        
                           1,0
                        
                        
                           1,0
                        
                     
                            
                        
                        
                            
                        
                        
                           Suma atropínu a skopolamínu
                        
                     
                           8.2.2.
                        
                        
                           Nespracované proso a cirok (18)
                        
                        
                           5,0 od 1. septembra 2022
                        
                     
                           8.2.3.
                        
                        
                           Nespracovaná kukurica (18) s výnimkou
                           
                                       —
                                    
                                    
                                       nespracovanej kukurice určenej na spracovanie mokrým mletím (37) a
                                    
                                 
                                       —
                                    
                                    
                                       nespracovanej kukurice na pukance
                                    
                                 
                        
                           15 od 1. septembra 2022
                        
                     
                           8.2.4.
                        
                        
                           Nespracovaná pohánka (18)
                        
                        
                           10 od 1. septembra 2022
                        
                     
                           8.2.5.
                        
                        
                           Kukurica na pukance
                           Proso, cirok a kukurica umiestňované na trh pre konečného spotrebiteľa
                           Mlynárske výrobky z prosa, ciroku a kukurice
                        
                        
                           5,0 od 1. septembra 2022
                        
                     
                           8.2.6.
                        
                        
                           Pohánka umiestňovaná na trh pre konečného spotrebiteľa
                           Mlynárske výrobky z pohánky
                        
                        
                           10 od 1. septembra 2022
                        
                     
                           8.2.7.
                        
                        
                           Bylinné nálevy (sušený výrobok) s výnimkou bylinných nálevov uvedených v bode 8.2.8.
                        
                        
                           25 od 1. septembra 2022
                        
                     
                           8.2.8.
                        
                        
                           Bylinné nálevy (sušený výrobok) z anízových semien
                        
                        
                           50 od 1. septembra 2022
                        
                     
                           8.2.9.
                        
                        
                           Bylinné nálevy (tekuté)
                        
                        
                           0,20 od 1. septembra 2022
                        
                     
            
               (*1)  Uvedenými tropánovými alkaloidmi sú atropín a skopolamín.“